
  1. RÉSZ

  Rain


  Halvány mosollyal intettem a kocsi ablakán keresztül apának, miután kitett minket a turnémenedzserrel megbeszélt helyen. Trevor napok óta duzzogott, és nem volt hajlandó a minimumnál többet kommunikálni. Megértem. Tizenhárom éves fejjel a legtöbb kiskamasznak csupa buli lenne az utolsó két hetet kihagyni az iskolából, magántanulónak lenni, majd a Dead Rangers zenekart kísérni a turnéjukon, de neki… Neki nem az volt. Az egyik legjobb kosaras volt a csapatában. Két hét edzést kihagyni komoly áldozat.


  Fogalmam sem volt, hogyan fogunk boldogulni. Hinnem kellett benne, hogy meg fogjuk oldani ezt is. Muszáj volt elfogadnom az állást. Ebből tudtam finanszírozni a sportiskolát Trevornak, és talán egy saját házat is megengedhettünk magunknak. Sikerülni fog a saját lábunkra állni. Sikerülnie kell.


  Most felteszed magadnak a kérdést: harmincévesen erre az életre vágytam? Őszintén? Azt kell mondanom, hogy nem. Nem terveztem tizenhat évesen teherbe esni, majd tizenhét évesen szülni. Nem számoltam azzal, hogy az emberek, akiknek mindenen keresztül támogatniuk kellene, kidobnak otthonról. Azt sem, hogy Trevor apja, Dean, miután megörökli az apja által felépített vállalkozást, egy üzleti útról a „lelki társával” tér haza. De ha megkérdeznéd, bánok-e bármit is az életemből, határozottan felelnék nemet.


  Eltelt egy év, amióta Dean úgy döntött, új életet kezd nélkülem. Azóta a szüleimmel békés lett a viszony. Nagyon nagy erőfeszítésembe került, de muszáj volt a segítségüket kérnem. Ha ők nincsenek, esélyem sem lett volna, hogy én nevelhessem fel a fiamat, és jól fizető állást találjak. A támogatásukkal elvégeztem a sminkes és stylist-kurzust. Bár a szülővárosomban lévő kis színházban szerettem volna dolgozni, sajnos ott nem volt épp szabad hely.


  Még egy szívesség a szüleimtől: mivel anya gyerekkori barátnője a színházigazgató, és állítása szerint vannak kapcsolatai, kaptam tőle egy telefonszámot. Pontos információkat nem tudott, csak hogy személyzetet keresnek egy turnéra. Azt sem tudta, melyik zenekarról van szó.


  Miután felhívtam a számot, egy Eric Solmon nevű fickó mutatkozott be. Mint kiderült, a Dead Rangers turnémenedzsere, és az énekes, Dorian Vale mellé keresnek stylistot. Videóinterjún vettem részt vele és két másik férfival, akik meg sem szólaltak a háttérben. Az egyikük néha cinikusan horkantott. Semmi esélyt nem láttam az állásra. Főleg miután megtudták, hogy nincs tapasztalatom, a végzettségem friss, és még egyedülálló anyuka is vagyok.


  Ennek ellenére Eric kifejezetten derűsnek tűnt. Az interjú végén azt mondta, egy héten belül jelentkezni fog, hogyan döntöttek. Épphogy lecsuktam a laptopot, rezgéssel jelezte a telefonom, hogy új üzenetet kaptam.


  Miss Saint-Claire! Örömmel értesítem, hogy megkapta az állást. Üdvözöljük a Dead Rangers személyzetében! Hamarosan felkeresem, és megbeszéljük a részleteket.

  E. S.


  Röviden így keveredtem ebbe a helyzetbe. Három hónapos turnéra indulok a tizenhárom éves kiskamasz fiammal.


  Kihúztam a farzsebemből a telefont. 18:02. Május vége volt. Az idő egyre nyáriasabb lett, mi pedig vagy tíz perce ácsorogtunk a napon. A kora este ellenére még mindig volt vagy huszonhat fok. Izzadni kezdett a tenyerem. Tíz perc eltelt, de a parkoló teljesen üres volt. Sehol egy lélek. Egy autó sem járt erre, mióta apa elhajtott. Átvágtak? Talán inkább örülnöm kellene, hogy nem várt itt egy baltás gyilkos vagy valami szervkereskedő.


  –Anya, szerintem ezt cseszhetjük. Szólj inkább a nagypapinak, forduljon vissza – rúgott odébb Trevor egy követ.


  –Trevor! Meg ne halljam még egyszer ezt a stílust! – szóltam rá a fiamra.


  –Sehol senki! – tárta szét a karját, és körbefordult.


  Igaza volt…


  –Telefonálok Ericnek.


  Kotorászni kezdtem a zsebemben a telefonom után. Egyre idegesebb lettem. Egy csörgés. Kettő, három, négy… Semmi.


  Autó közeledett. A hangjából ítélve teherautó. Elmotyogtam magamban egy bassza meget. Már épp kinyomtam a hívást, amikor egy teljesen fekete lakókocsi kanyarodott be, aztán leparkolt néhány méterrel előttünk. Kinyílt az ajtó, és fülig érő vigyorral lépett ki belőle Eric Solmon. Személyesen.


  –Miss Saint-Claire! Bocs, hogy késtünk!


  Levette a napszemüvegét, és rám kacsintott, majd a tekintete egyből Trevorra siklott.


  –Biztosan te vagy Trevor.


  –Ja, én vagyok – válaszolta a fiam egyhangúan, de meglepettség is csengett a hangjában.


  Megértem, én sem gondoltam, hogy bárki megjelenik itt. Kiülhetett az arcomra a meglepettség, mert kezdett kínos lenni a csend. Eric úgy döntött, ideje megtörni.


  –Szálljatok be! – lépett oldalra, a kezével a lépcső felé intve. – Körülbelül egy órányira innen találkozunk a többiekkel, útközben elintézzük a papírmunkát. Amint odaérünk, gyors eligazítás, majd valószínűleg egész éjjel úton leszünk. Holnap este lesz az első hivatalos megállónk.


  Az agyam igyekezett felfogni minden információt. Magam elé tereltem Trevort, a kezébe nyomtam egy bőröndöt, én a maradék két csomagot húztam magam után, majd felszálltunk. A vezetőfülke teljesen le volt választva egy olyan fallal, mint a limuzinokban van. Felszálláskor a sofőr résnyire leengedte a sötét üveget, és felém biccentett.


  –Rob, ő Miss Saint-Claire. Miss Saint-Claire, Rob – mutatott keresztbe a kezeivel a levegőben Eric.


  A sofőr negyven körüli, igazán sármos, félhosszú hajú férfi volt. A haja a tarkóján össze volt gumizva. Felém eső alkarja mindenféle színű tetoválásokkal volt borítva.


  –Örvendek, kisasszony! Állok rendelkezésére bármiben! Akármiben! – kacsintott rám széles vigyorral az arcán.


  Biztos, hogy elpirultam. Nem vagyok az a fajta, aki könnyen zavarba jön, de nem tegnap flörtöltem utoljára… És ez a fickó most nyíltan flörtölni kezdett velem.


  Korábban nem is gondolkodtam azon, hogy vajon a sofőrrel osztozunk-e a lakókocsin. Hol fogunk mi aludni, és hol fog Rob?


  –Rob, türtőztesd magad, nem kell egyből ráijeszteni Miss Saint-Claire-re ezzel a vadember stílussal! – forgatta a szemét Eric, majd továbbhaladt a lakókocsi belsejébe.


  –Hívhatnának ezentúl Rainnek? Ez a Miss Saint-Clair kimérten hangzik. Akivel csak lehet, szeretnék tegeződni.


  –Hála az égnek! Amikor megérkezünk a többiekhez, látni fogod, hogy egy végtelenül közvetlen csapat vagyunk – sóhajtott nagyot Eric, majd imitálta, hogy letöröl egy nem létező izzadságcseppet a homlokáról. Azt hiszem, nem lesz gond a csapattal, ha csak fele ennyire jó fej és vicces mindenki, mint Eric.


  Trevor már le is vetette magát a kanapéra az aprócska nappaliként funkcionáló részen. Eric körbevezetett, megmutatott mindent, beleértve a fürdőt és a külön „hálót”. Igazából egy apró szoba volt, ahova egy kisebb franciaágy fért be. Nagyobb volt, mint egy átlagos lakókocsi, és tökéletesen felszerelt, a szürke árnyalatai uralták a belteret. Modern volt az egész.


  Az igazat megvallva Eric közvetlensége nagyban oldotta a feszültségem. Nem egy rockzenekar menedzserének tűnt. Szűk szárú farmert viselt fehér inggel, a felső két gombja kigombolva, az ujjai feltűrve. Amikor nekiültünk a papírokat aláírni, akkor szúrtak szemet a tetoválások az öklein.


  Gyorsan végeztünk az aláírandókkal. Az út további része csendesen telt. Trevor felfedezte, hogy van videójáték is az autóban, így azzal foglalta el magát. Rob felhúzta az üveget, Eric a számítógépén ügyeket intézett, néha a halántékát dörzsölgette közben. Leültem Trevor mellé a kanapéra, és néztem, ahogy játszik. Rengeteg kérdésem volt még Erichez, de minden feltett kérdésemnél csak legyintett. Azt mondta, hagyjam, hogy sodorjanak az események. Hamar bele fogok rázódni a show-biznisz világába.


  Kis idő múlva Eric megállt a hátunk mögött. Észre sem vettem, mikor csukta le a laptopot. Egyik lábáról a másikra állt, dörzsölgette a tarkóját. Valamit mondani akart, csak nem tudta, hogy kezdje.


  –Eric, csak bökd ki – dőltem hátra a kanapé háttámláján, így fejjel lefelé láttam őt.


  –Semmi komoly igazából, csak szeretném, ha tudnád… Nem Dorian ötlete volt, hogy vegyünk fel mellé sminkes-stylistot, személyi edzőt és táplálkozási tanácsadót. Nem fogadta… – nevetett fel cinikusan – …kitörő örömmel, amikor közöltük vele. Igazából csak arra szeretnélek kérni, hogy légy vele türelmes, és ne vedd magadra minden csipkelődését. Oké?


  Eric, bár elmosolyodott a mondandója végére, éreztem némi bizonytalanságot benne.


  –Ez kicsit úgy hangzott, mintha előre elnézést kérnél a viselkedése miatt – döntöttem oldalra a fejem. – Ne aggódj, felnőtt emberek vagyunk. Nem lesz gond, könnyen alkalmazkodom, és könnyen működöm együtt.


  –Ó, drágám, nem miattad aggódom, te egy tündér vagy! – lágyult el a tekintete. – Dorian nem viseli jól, ha nem ő ural mindent. De hidd el, egy-két nap, maximum egy hét, és megbarátkozik az új helyzettel. Csak tudod, nem turnézott még így, hogy van extra személyzet, aki rá figyel.


  –Eric, nyugi, nem lesz gond. Könnyen szót értek az emberekkel. Biztosan jól fogunk tudni együttműködni – válaszoltam megnyugtató mosollyal.


  –Meg az is száz százalék, hogy anya bárkit helyre rak. Én már csak tudom, haver – vigyorgott Trevor, ugyanazzal a gödröcskés mosollyal, mint az apja. Gyengéden vállba bokszoltam, majd összekócoltam a haját.


  Eric biztatása ellenére egy pillanatra megingott a magabiztosságom. Jó eredménnyel végeztem el az iskolát, értek a stílushoz, és komolyan veszem a munkát. De a tény, hogy Eric szükségesnek érezte, hogy felkészítsen… Vészjósló volt.


  Pár perc elteltével két éles jobbkanyar után a lakókocsi megállt.


  –Megérkeztünk! – csapta össze a kezét Eric, és felvette a sportzakóját. – Leszállás, ideje bemutatkozni!


  A gyomrom görcsbe rándult, mindig is szorongtam ezektől a szituktól. Felelés a suliban, vizsga, minden olyan helyzet, ahol rám irányul a figyelem… Mindegyiktől rettegtem. Itt viszont már nem volt visszaút. A jövőnk érdekében ideje volt legyűrni a félelmeket.

  Turnébuszok sokasága sorakozott előttem, meg néhány lakókocsi és pár teherautó a felszerelésnek. Trevor álla is leesett. Semmi okunk nem volt csodálkozni, pontosan tudtuk, mennyire népszerű a zenekar a műfajában, de a közeg idegen volt. Trevor hallgatta őket, bevallom, néhány dalukat én is szerettem, így egyáltalán nem volt ismeretlen a zenéjük, és a zenekar tagjai is gyakran megjelentek a közösségi médiában.


  Minden jármű mellett bandába verődve beszélgettek a stábtagok, egy-egy csellengő jött-ment cigivel a kezében. Szorosan Eric nyomában maradtunk. Egyenesen egy másik lakókocsihoz mentünk. Egy alacsony, legfeljebb 160 centi magas, vállig érő szőke hajú lány csukta be maga mögött az ajtót.


  –Lori, minden rendben volt az ideúton? – kiáltotta oda neki Eric, miközben még nagyjából húsz méter választott el minket a lánytól.


  Bár már sötétedett, láttam, hogy a szőkeség mosolyog és hevesen bólogat.


  –Igen, főnök! Minden hibátlan volt! – szalutált a lány.


  Elmosolyodtam.


  –Lori, bemutatom neked Raint – mutatott rám Eric kedvesen. – Rain, ő itt Lori. Mindketten újak vagytok, egyszerre fogtok kezdeni. Lori lesz Dorian táplálkozási tanácsadója. Rain pedig szoros együttműködésben fog dolgozni vele mint sminkes és stylist. – A tekintete átcsúszott Trevorra. – Ő pedig a fia, Trevor.


  Halvány mosollyal kezet ráztunk, Trevor is intett neki, és morgott egy hellót, majd Eric hadart is tovább.


  –Lori, találkoztál már Doriannel?


  –Igen, előttetek érkeztünk tíz perccel. Volt már szerencsém hozzá. – Erőltetett mosoly terült el az arcán, és olyannyira megnyomta a szerencsém szót, hogy éreztem, közel sem aratott osztatlan sikert az érkezése.


  –Remek, akkor gyertek! Megkeressük, hogy megismerkedhessetek vele.


  Nem nyugtatott meg Lori előjelzése. Útközben hátrapillantottam rá, és egy biccentés kíséretében bátorító mosolyt villantott felénk. Szerintem jóban leszünk. Szimpatikus lány. Igyekeztem meggyőzni magam, hogy képes leszek profiként viselkedni. Nem fog elbizonytalanítani senki esetleges tapló viselkedése. Szükségem volt erre a munkára.


  Az utolsó buszhoz közeledtünk. Harsány nevetés hallatszott bentről. A buszt megkerülve megláttuk mind az öt bandatagot, amint épp söröztek, és nagyon jól mulattak valamin.


  Amikor észrevettek, elkezdtek Ericnek kiabálni.


  –Eric, gyere, pattints fel egy sört te is! Holnap hivatalosan is indul a turné! Negyven koncert, ember! – emelte magasra a sörét egy állig érő fekete hajú férfi.


  Eric hangos nevetéssel visszakiabált. Elutasította az ajánlatukat. Bár már szürkület volt, messziről is láttam, hogy ketten kinyitható székeken ültek, ketten álldogáltak. Az ötödik alak a buszt támasztotta, karba tett kézzel. Ő is partner volt a nevetgélésben, egészen addig, amíg meg nem látott minket.


  –Srácok, ő itt Rain Saint-Claire és a fia, Trevor. Rain lesz a felelős Dorian színpadi és interjús megjelenéséért. Rain, Trevor, ők a srácok – mutatott körbe a zenekar tagjain.


  Egyesével kezet ráztam mindenkivel, Trevor szintén. Bemutatkozott Donovan, Troy, Nick és az állig érő fekete hajú Alex. A végére hagytam az új főnökömet, Doriant. Óvatosan nyújtottam kezet felé, azon töprengtem közben, kellene-e valamit mondanom neki.


  –Örülök a találkozásnak, Dorian! – Ijesztő, jégkék szemével a kezemre bámult, mintha valami gusztustalan dolog lenne.


  Nem mozdult. Már épp vissza akartam húzni a kezem, végül rám emelte a tekintetét, és kezet rázott velem. Gyorsan, határozottan.


  –Nem tudtam, hogy már az önálló felkészülés is önpusztító lehet a koncertek előtt, Eric. – Bár megszólította Ericet, a tekintete nem mozdult rólam. A pillantása szúrós volt. Sugárzott róla, hogy a háta közepére nem kíván.


  Egy kicsit olyan volt, mint egy sértődött kisfiú, akinek meg akarják mondani, mit vehet fel, és mit nem. Igazából én sem teljesen értettem, miért van rám szükség. Mindig nagyon egyedi és nagyon király stílusban jelentek meg a színpadon. A szemöldököm alig észrevehetően megemelkedett.


  –Elnézést, de nem az önpusztítás miatt vagyok itt, hanem segíteni. – Magamat is megleptem a rövid, határozott válaszommal.


  Féloldalas mosolyra húzódott a szája. Semmi kedvesség nem volt benne. Sokkal inkább… pimaszság.


  –Eddig egyedül is ment a koncertek előtti felkészülés. – Elővett a zsebéből egy cigisdobozt és öngyújtót. A szájába tett egy szálat, és meggyújtotta, úgy folytatta: – Úgy látszik, ezentúl szükségem lesz felügyeletre.


  –Nem felügyelni foglak, csak segíteni az előkészületekben. Egy tizenhárom évest nevelek, pontosan tudom a különbséget a felügyelet és segítség között – mondtam el ugyanazzal a határozott hangszínnel.


  Mélyet szívott a cigarettájából, majd kifújta a füstöt. Pár pillanatig a bakancsa orrát nézte. Ismét beleszívott a cigibe, majd újra a füstöt fújta. Lassan rám emelte a tekintetét.


  –Ameddig nem akarsz megváltoztatni, nem lesz gond…, Rain. – Úgy ejtette ki a nevemet, mintha káromkodna.


  –Eszem ágában sincs…, Dorian. – Szándékosan ugyanolyan stílusban mondtam a nevét.


  Hosszú pillanatokig tartottuk a szemkontaktust. Trevor törte meg ezt a feszült jelenetet.


  –Ömm… Hello, Trevor vagyok. Állat a zenétek! – nyújtotta oda a kezét Doriannek.


  Dorian elszakította a tekintetét rólam, rámosolygott Trevorra, és megrázta a kezét.


  –Kösz, kölyök!


  Mintha más ember lett volna, aki a fiammal szemben állt, mint velem vagy Erickel.


  A háttérben már felzúgtak a buszok, és több lakókocsi motorja is jelezte, hogy indulásra készek. Eric visszakísért minket a lakókocsinkhoz, és megbeszéltük a még kérdéses pontokat. Elmondta, hogy egész napos étkezés mindenkinek biztosított, illetve takarítás a buszokon és lakókocsikban három naponta lesz. Megtudtam, hogy a lakókocsik sofőrjei külön alszanak. Ha hotelben szállunk meg, ott egyértelműen ők is hotelszobát kapnak. Jeleztem, hogy Trevor két hét múlva elhagyja a turnét, mert Deannél tölti a nyári szünetet Londonban.


  Beszállás után megegyeztünk Trevorral, hogy alhat a kis hálófülkében, én alszom a kanapén. Trevor visszatelepedett folytatni a korábban abbahagyott videójátékot, én pedig elkezdtem alváshoz készülni. Lemostam a sminkemet, kifésültem a közel derékig érő sötétszőke hajamat, és magas copfba fogtam. Kivettem egy-egy előre elkészített szendvicset, amit a lakókocsi minihűtőjében találtam, és leültem Trevor mellé.


  A mi lakókocsink is sebesen haladt a konvojjal, elindultunk az első állomásunk felé.

  Rain


  Szinte egész éjjel úton voltunk. Borzasztóan aludtam. Meg kellett szoknom ezt az utazás alatti felületes alvást. Trevor szerencsére teljesen kidőlt. Hajnalban sikerült nagyjából két órát aludnom egybefüggően, de akkor felriadtam arra, hogy leparkoltunk. Már kezdett feljönni a nap. Kikukucskáltam a kocsi ablakán. Egy nagy, zárt parkolóban voltunk.


  Mivel ezután már csak forgolódni tudtam, gondoltam, megnézem, találok-e kávét a lakókocsi minikonyhájában. Szerencsétlenségemre csak koffeinmentes volt, ami semmit nem ér egy ilyen éjszaka után. A telefonom helymeghatározója segítségével betájoltam magunkat, alig tíz percre voltunk a koncert helyszínétől, így feltételeztem, nem megyünk tovább estig. Magamra kaptam a bőröndömből egy sortot és egy topot, majd felkötöttem a hajam lófarokba. Eközben a telefon térképén a közelben lévő kávézók listáját böngésztem. A biztonság kedvéért írtam egy cetlit Trevornak, hogy elugrottam kávéért. Bár mivel alig múlt hat, gyanítottam, hogy még aludni fog, mire visszaérek.


  Fogat és arcot mostam. Nem sminkeltem, nem is szoktam túlzottan, végzettségem ellenére. Belebújtam a fehér Converse tornacipőmbe, és halk léptekkel elindultam a lakókocsiból. Világosban jobban szemügyre tudtam venni a konvojt. Három nagy, Dead Rangers logóval ellátott busz, két lakókocsi, két jelzés nélküli busz, teherautók és néhány személyautó. Nem semmi kis járműkavalkád.


  A térkép pár száz méterre írta a legközelebbi kávézót, így elindultam egyenesen a parkolót lezáró sorompó felé. Lassan haladtam el a buszok mellett, és elcsodálkoztam, hogy ennyi eszköz és jármű szükséges egy turnéhoz.


  Az egyik logóval ellátott busz lépcsőjén a tegnap megismert jégkék szempárral találtam szembe magam. Dorian. Ott ült félmeztelenül, egy melegítőnadrág volt rajta, a farzsebébe egy fehér trikót tuszkolt. A lábán fekete futócipő. Cigizett, és üres kávésbögre lógott a kezében.


  –Jó reggelt! – intettem.


  Meggyorsítottam a lépteimet, hogy véletlenül se kelljen kellemetlen beszélgetésbe keverednünk. Újra. De nem voltam elég gyors.


  –Már kora reggel ellenőrzést rendeltek el? – kérdezte cinikusan.


  A szája sarkában mosoly játszott. Nem olyan fintorgós mosoly. Rendes mosoly. Lehet, kialudta a szeszélyeit.


  –Ömm… Én csak kávéért indultam. A lakókocsiban csak koffeinmentes van, az éjszakám pedig szar volt, így… – A picsába, már megint csak hebegek-habogok.


  –Értem, tehát kávéért mész – szakította félbe unottan a mondandómat.


  Rögtön elöntött a megalázottság érzése. Egyértelműen éreztette, hogy cseppet sem érdekli, mit csinálok, ameddig őt békén hagyom. A francba is, le kell küzdenem ezt a szorongást, amit miatta és a csípős megjegyzései miatt érzek, ez nem fér bele egy profi karrierjébe.


  Néhány másodpercig némán álltam előtte, majd kínosan rámosolyogtam, és sarkon fordultam. Aztán megtorpantam… Hirtelen úgy éreztem, ismét tisztáznom kell, miért vagyok itt. Ő már a busz ajtaját nyitotta, de mintha megérezte volna, hogy visszafordultam, ő is hátrafordult, és kérdőn nézett rám. Szinte már kíváncsian.


  –Nézd, Dorian – kezdtem határozottan. – Azt már levágtam tegnap, hogy ki vagy akadva a menedzsereidre, amiért felvették melléd Lorit és engem is. Viszont ezektől a megjegyzéseidtől folyamatosan azt érzem, hogy tisztáznunk kell, miért vagyok itt. Újra és újra.


  A hangom határozottsága egészen elhalkult az utolsó szóra. Ekkor már teljes testével visszafordult felém. Képtelen voltam megállni, hogy a szónoklatom közben ne fürkésszem a szikár, de kidolgozott felsőtestét borító tetoválásokat. A hátán is számos tetoválás volt, a két karja szinte teljes egészében beborítva. A mellkasán és hasán is, a nyakán lévő a vállain folytatódott. Jézusom, voltak itt bohócok, skorpió, pókok. Eközben nekidőlt a busz csukott ajtajának, és felvonta a szemöldökét. Vigyorgott. Észrevette, hogy gátlástalanul legeltettem rajta a szemem. Hirtelen elkaptam a hasa kockáiról a tekintetemet, és az arcára néztem inkább, úgy folytattam:


  –Engem őszintén nem érdekel a személyes harcod a menedzsmenttel. Szerintem félreértetted a szándékukat. Én nem változtatni akarok a külsődön, hanem segíteni. A munkámból adódóan csak az számít, hogy mindig maximálisan jól nézz ki, és rendben legyen a külsőd a koncerteken és az interjúkon. Ellátlak tanácsokkal, javaslatokkal, esetleg összekészítek neked lehetséges szetteket és segítek elkészíteni a színpadi sminkedet. Az már a te döntésed, felveszed-e a ruhákat vagy elfogadod-e a segítségem. – Halálos higgadtsággal közöltem vele, annak ellenére, hogy a kezem remegett volna, ha nem szorítom a testem mellé.


  Csendben fürkészte az arcom, a mosolya lekopott. A kezében szorongatott cigicsikket elpöckölte.


  –Megértettem – bólintott. Azt éreztem, hogy nyertem. – Találkozunk este a backstage-ben.


  Azzal megfordult, és vissza is ment a buszra.


  Innentől kezdve biztos voltam benne, hogy nem lesz gond az együttműködéssel.

  A backstage-ben félhomály volt. Az előzenekar már a koncertje második felénél tartott. Meglepő módon nem annyira hallatszott be. A basszust érezni lehetett, a lépteink alatt a talaj is lüktetett a dal ritmusára. Trevor a színpad mellett állt egy hangtechnikus sráccal. Nem aggódtam, mert tudtam, hogy ott lesz a koncert végéig, ameddig érte nem megyek.


  Eric délután elmagyarázta, hogy helyszínfüggő, hol készül a zenekar. Fesztiválok helyszínein általában a buszon, erre van az egyik jelzés nélküli busz. Pontosan azért nincs rajta logó, hogy a rajongók ne tudják, hogy a zenekarhoz tartozik. Ha stadionban vagy arénában játszanak, akkor Dorian általában kap külön öltözőt. Egy dolog fix, nekem mindig ott kell lennem, ahol Dorian készül. Koncert előtt, és alatt is. Ritka esetben koncert után, ha találkoznak a rajongókkal, vagy ha interjút adnak, hogy akkor is a legjobb formáját hozza. A személyzet mindig a zenekar előtt érkezik, és előkészül, mire megérkezik a banda.


  Dorian öltözőjében voltam. A táskámat már kipakoltam, fellépőruhát nem választottam előre. Volt egy állvány, tele különböző ruhákkal. Majd Dorian választ szettet, vagy ha kér belőlem, választunk közösen.


  Csak fekete szemhéjfestéket és hajzselét készítettem ki. A ruhaállványhoz sétáltam, épp egy bőrkabát ujját simítottam végig, amikor kinyílt az ajtó, és Dorian vonult be. Egyenesen az asztalhoz ment. Nem köszönt, egy szót sem szólt.


  Megnyomtam a sminkasztalon heverő telefonom.


  –Húsz perc van kezdésig – mondtam kissé kimérten.


  Ő a tükörben kereste a pillantásomat, aztán hátrafordult.


  –Az sok vagy kevés? – mosolygott játékosan.


  –Az kevés, Dorian! Kérlek, ülj le! – mutattam a mellettem lévő forgószékre.


  Fehér pólót és fekete katonai nadrágot viselt, lánccal az oldalán. Bakancs volt rajta, bár a színpadra javarészt mindig azt vett fel.


  Csigalassúsággal megfordult, és hanyagul ledobta magát a forgószékre. Kicsivel a mellkasom alá ért ülve. A kezemben tartottam a fekete szemhéjfestéket és egy ecsetet. Bizonytalanul közelítettem az arcához, amikor alig észrevehetően hátrébb húzódott.


  –Nem bánod? – mutattam fel neki az eszközöket.


  –Általában ezt magamnak szoktam csinálni – túrt bele kócos szőke hajába. – Nem annyira szeretem, ha megérintenek.


  –Akkor nagyon rossz szakmát választottál – mosolyodtam el, miközben közelítettem az arcához az eszközökkel.


  Bizonytalanul bólintott, megadta az engedélyt. Végignéztem rajta. Fehér póló.


  –Ebben szeretnél lenni a koncerten? – léptem vissza egyet, és végigmutattam a felsőtestén.


  Végignézett magán. Kérdőn nézett rám.


  –Mi a baj vele? A bőrkabátot terveztem rávenni a koncert elején. Úgyis nagyjából fél perc után lekerül rólam – vonta meg a vállát. A hangjából megint azt éreztem ki, hogy azt hiszi, bírálom a külsejét.


  –Dorian. Mondtam, hogy én nem akarom neked megszabni, mit viselj. Viszont akkor le kellene venned a pólódat, ameddig kisminkellek – jelentettem ki.


  Nem szólt egy szót sem, csak áthúzta a fején a pólót, és az asztalra dobta. Megcsapott az illata. Tusfürdő, fűszeres parfüm, cigifüst és mentol egyvelege. Túl hirtelen kaptam el a tekintetem róla, de ő észrevette. Megint. Elégedett mosolyra húzódott a szája. Öntelt pöcs, pontosan tudja magáról, milyen jól néz ki. Én is pontosan tudom, miért vagyok itt. Dolgozni. Ennyi, pont.


  Hátradőlt a széken, szétvetett lábakkal. Közelebb léptem, a két lába közé, így fértem hozzá a legjobban. Határozott, finom mozdulatokkal kezdtem el dolgozni a fekete festékkel a szemhéján. Nem nőies smink volt. Ez a fekete szemfesték a zenekar védjegye lett. A kezdetektől a fekete arcfestés dominált náluk a színpadon.


  Gyorsan végeztem, de végig éreztem magamon a tekintetét. Teljesen kizártam mindent. Igyekeztem nem figyelni arra, hogy fürkészi az arcom közben. Nem figyeltem semmilyen külső ingerre, csak a munkára. Mégis… észrevettem, ahogy megnyalta az alsó ajkát. Visszatartotta a levegőt, amikor finoman felemeltem az állát, és elfordítottam mindkét oldalra az arcát, hogy ellenőrizzem a munkámat. Ő épp csak belepillantott a tükörbe, és annyit motyogott, hogy jó lesz.


  –A hajaddal szeretnél valamit?


  –Nem nagyon van értelme. Leizzadok, és csatak vizes lesz már a harmadik dal után – rántotta meg a vállát. – Nincs annyi időm a dalok között, hogy rendbe szedjem.


  –De már itt vagyok én – kacsintottam rá a tükörben.


  –Mit tervezel? – forgatta a szemét.


  –Csak egy kicsi hajzselé hátulra és felülre. Ha leizzadsz is jól fog kinézni. Szabad? – mosolyogtam rá félénken.


  Kopogtak, majd egy fülhallgatós srác szólt be az ajtón:


  –Még tíz perc!


  –Oké! – szólt vissza Dorian, és már csukódott is a srác mögött az ajtó.


  Kérdőn néztem Dorianre.


  –Oké, csináld – sóhajtott fel.


  Visszaült a székbe, és rágyújtott. Most a tükörrel szemben ült, én pedig mögötte álltam. Hajzselét kentem szét a tenyeremen, majd beletúrtam hátul a hajába. Amikor végigszántottak az ujjaim a haján, szaggatottan fújta ki a füstöt. Talán ő észre sem vette. Folytattam a munkát. Nem bírtam nem észrevenni, hogy néhányszor libabőr borította el a teljes felsőtestét. Nem szólt egy szót sem, csak némán szívta a cigarettát.


  –Eddig senki nem segített elkészülni? Mármint nem volt még ilyen jellegű alkalmazott? – bukott ki belőlem a kérdés az utolsó simítások közepette.


  Megrázta a fejét. Nagyot szívott a cigiből, mielőtt megszólalt:


  –Illetve de. – Kifújta a füstöt. – A feleségem. Egy ideig.


  Nem tudtam erre mit felelni. Tudtam, hogy házas, mégis illúziórombolónak hatott ez a kijelentés. Nem tudtam sokat a feleségéről, de igazából Dorianről sem.


  –Készen is vagyunk. Már csak a póló és a kabát kell. – A zselémaradékot a farmersortom hátuljába töröltem.


  Felállt, és a kezébe vette a pólót. Elkezdett belebújni, majd mikor a fejét dugta volna át, megszólalt:


  –Ha nem akarod, hogy tönkretegyem a remekműved, kellene egy kis segítség – lépett elém, nagyjából teljesen lecsökkentve a köztünk lévő távolságot.


  Az orrom már megint az illatával volt tele.


  Segítettem átbújtatni a fejét és mindkét karját a pólón, majd ösztönösen végighúztam a kezemet a mellkasán, hogy kisimítsam az anyagot. Megint a libabőr… Olyan, mintha el lenne szokva az érintéstől. Felsegítettem rá a bőrkabátot is. Pörögtek a gondolataim, vajon hogyhogy csak később csatlakozik a felesége? Tudtam, hogy modell, azt viszont nem, hogy működnek a rendezvények, fotózások.


  –Úgy hallottam Erictől, hamarosan csatlakozik a feleséged, biztosan nagyon várod már. – Kerestem a tekintetét a tükörben, miközben a másik karját dugta a bőrkabátba.


  A tekintete szinte kiüresedett a megjegyzésemre.


  –Ja, igen. Három napot lesz itt.


  Érződött, hogy nem nagyon szeretne beszélni róla. Nem tettem fel kérdést, nem tettem megjegyzést. A magánügye. Pár pillanatnyi csend után váratlanul megszólalt:


  –Két hónapja láttam utoljára.


  Meglepettségemben szabályos ó alakot formázott a szám. Le sem tudtam volna tagadni, hogy meghökkentem.


  –Sajnálom – nyögtem ki halkan.


  –Igen, én is – felelte, de nem hangzott őszintének.


  Újabb cigire gyújtott, és elindult kifelé az öltözőből. Amikor kinyitotta az ajtót, egyre hangosabban hallatszott, ahogy a tömeg a Dead Rangers és Dorian nevét harsogta. Sikoltások, kiáltozások. Mielőtt kilépett az ajtón, alig hallhatóan kérdezte:


  –Rain… Hol van a fiú apja?


  Háttal álltam, épp elkezdtem pakolni a táskámba a holmikat, amikre már nem lesz ma szükségem. Hidegzuhanyként ért a kérdése. Nem fordultam felé, úgy válaszoltam. Nem értettem, miért érzek szégyent. Talán mert én vagyok az elhagyott fél…


  –Nincs képben – motyogtam.


  –Meghalt? – kérdezte alig hallhatóan.


  –Tessék? – Magas hangon, szinte sikítva kérdeztem. – Nem, dehogy! Trevor tartja vele a kapcsolatot, én csak amennyit muszáj a gyerek miatt. Úgy értettem, számomra nincs képben.


  Nem felelt. Megfordultam. Megláttam a szánakozás és együttérzés egyvelegét az arcán. Gyorsan hozzátettem vidámabb hangon:


  –Kérdésedre pontosan válaszolva: Angliában él az új barátnőjével.


  Dorian szóra nyitotta a száját, majd inkább nyelt egyet. Megfeszült az állkapcsa, miközben szélesebbre tárta az ajtót.


  –A barom – csóválta meg a fejét, mielőtt kilépett.


  Inkább csak magának mondta, mint nekem. Mégis jólesett. Futólépésben az ajtóhoz siettem, és Dorian után kiabáltam:


  –A koncert felénél be kell jönnöd pólót cserélni! Ott fogok állni a színpad mellett. Jelezz valahogy a csere előtti dalnál, és jövök előkészülni – kiáltottam, de ő egyre csak távolodott. Egy intéssel jelezte, hogy tudomásul vette, amit mondtam.


  Hallottam a visszaszámlálást a színpadon, majd másodperceken belül a tömeg őrjöngeni kezdett.

  A színpad mellett álltam, pontosan, ahogy mondtam Doriannek. Elképedtem, mennyire energikus a színpadon, száztíz százalékon nyomja végig az egészet. A negyedik szám után odanézett, és egy kis kört rajzolt a mutatóujjával a levegőben, ezzel jelezve, hogy a következő szám után pólócsere.


  Szinte futva igyekeztem vissza az öltözőbe. Amint beléptem, ismét megcsapott Dorian illata és az elnehezedett, feszültséggel teli levegő. Gyorsan visszazökkentettem magam, mivel csak három percem volt. Előkészítettem egy tiszta pólót és néhány törölközőt. Hamarosan hallottam a közeledő lépteket a folyosón, majd kivágódott az ajtó. Dorian lihegett, a mellkasa szaporán emelkedett és süllyedt. Izmai megfeszültek, a folyamatos mozgásnak köszönhetően csatakos volt az izzadságtól.


  –Ülj le! – utasítottam. Nem ellenkezett.


  –Átázott – mutatott a pólójára, amin valóban nem volt egy centi száraz folt sem.


  –Vedd le! – utasítottam újra.


  Lihegett, és a bőre is ragadt az izzadságtól, így kicsit nehézkesen ment neki. Felé nyúltam, hogy segítsek levenni a rátapadt pólót.


  –Csupa izzadság vagyok – lihegte.


  –Ez a munkám, és idő szűkében vagyunk – válaszoltam, de közben már húztam a pólóját.


  Sugárzott a forróság a testéből. Egy törölközővel megtörölte az arcát és a haját, míg én egy másikkal a felsőtestéről próbáltam felitatni a verejtéket. Megfeszült a teste az érintésem alatt, pedig szándékosan igyekeztem kerülni a bőrkontaktust. Azután tiszta pólót húzott.


  –A hajadból tényleg nem sok maradt – túrtam bele hátul és felül, maradt-e rajta egyáltalán zselé, de teljesen elázott, és nedvesen tapadt a homlokára.


  –Mondtam – válaszolta, majd meggyújtott egy cigarettát, és végigszántott ő is a haján.


  –Menj, vár a rajongótábor – böktem a fejemmel az ajtó felé.


  Bólintott, aztán gyors léptekkel el is hagyta az öltözőt.


  Kiment, és vitte magával ezt a feszült, pulzáló energiát is. Azon kaptam magam, hogy végre kifújom a régóta bent tartott levegőt.

Az Amazon, USA Today és Washington Post bestsellerszerzs
L. J. Shen regénysorozata bindsen élvezetes kapcsolatokrdl
mesél. Vajon melyik lesz a kedvenc torténeted?

Az erotikus-romantikus regények népszerd fréndje, Borsa Brown

kénnyed és szérakoztatd, &m az emberi lelket boncolgatd és perzseld

érzelmekkel megtiizdelt regényének bévitett, élfestett Gjrakiadésaban
Szardinia szigetére repiti az olvasét.

Péntek Tande romantikus regényével egy kilonleges
finn kalandra csabitja az olvasckat. Egy elbGval6 torténet
az jrakezdésro| és a kimondatlan vagyakrol,

